राष्ट्रीय सुरक्षा सप्ताह के अंतिम दिन निकाली गई सुरक्षा रैली, सुरक्षा को लेकर कर्मचारियों ने लिया संकल्प
रायगढ़ | राष्ट्रीय सुरक्षा सप्ताह के अवसर पर जिंदल स्टील एंड पॉवर लिमिटेड के व्यवसायिक स्वास्थ्य एवं सुरक्षा विभाग द्वारा सप्ताहभर विविध कार्यक्रमों का आयोजन किया गया। सप्ताह के अंतिम दिन सुरक्षा रैली निकालकर अधिकारी-कर्मचारियों ने सुरक्षा को सर्वोच्च प्राथमिकता पर रखते हुए ‘जीरो हार्म‘ का लक्ष्य हासिल करने का संकल्प लिया। 46 वें राष्ट्रीय सुरक्षा सप्ताह पर पोलो ग्राउंड से सेफ्टी रैली निकाली गई। रैली का नेतृत्व कार्यपालन निदेशक पंकज गौतम ने किया। साथ में व्यवसायिक स्वास्थ्य एवं सुरक्षा विभाग के प्रमुख अशोक कुमार सिंह सहित बड़ी संख्या में अधिकारी-कर्मचारी एवं श्रमिक भी रैली में शामिल थे। रैली पुराने क्लब हाउस में जाकर समाप्त हुई। यहां कार्यपालन निदेशक गौतम ने सुरक्षा ध्वज फहराया। फिर सभी अधिकारी-कर्मचारियों और श्रमिकों को सुरक्षा की शपथ दिलवाई। अपने उद्बोधन में गौतम ने कहा कि हम सभी को जीरो हार्म के लक्ष्य को लेकर पूरी प्रतिबद्धता से आगे बढ़ना होगा। हमें सुरक्षा को अपनी आदत और जीवनशैली का हिस्सा बनाना चाहिए। सुरक्षा विभाग प्रमुख श्री सिंह ने विभाग द्वारा जीरो हार्म के लक्ष्य को हासिल करने के लिए किए जा रहे प्रयासों के बारे में विस्तृत जानकारी दी। उन्होंने बताया कि राष्ट्रीय सुरक्षा सप्ताह के दौरान सेफ्टी क्विज, सेफ्टी टॉक, सेफ्टी स्लोगन सहित कई स्पर्धाओं का आयोजन किया गया।
hin_Deva hin_Deva